Mazurek, Milan, poslanec NR SR (2020-10-13):
Toto sú otázky, ktoré ja chcem mať zodpovedané. A netvárte sa na to, že sú to nejaké neuveriteľné nezmysly. Normálne sa vás pýtam. Príde tretia vlna, príde štvrtá vlna, budú ľudia musieť podstúpiť povinné očkovanie, lebo síce v tomto návrhu zákona to je, hovoríte, že to v druhom čítaní odstránite, ale pani Cigániková netvrdí, že s tým v budúcnosti neprídete. Práve naopak. Tvrdíte to, že prídete s odbornou diskusiou, ako to vy tvrdíte, a že chcete vytvoriť širokospektrálnu nejakú debatu rôznych odborníkov, poslancov a tak ďalej a neskôr to predložíte. To znamená, že ľudia sa nemôžu utiekať k tomu, že vy to povinné očkovanie na tento koronavírus nedáte do zákona, pretože sami to neviete v tomto prípade, v tejto chvíli vylúčiť. A z toho dôvodu, keď vy nemáte zodpovedané otázky, ktoré som vám tu teraz predložil, keď neviete priamo ľuďom ani len povedať, ako im v tejto údajnej druhej vlne budete pomáhať, keď neviete kvantifikovať ani len počet nakazených, keď nejaký odborník a matematik povie, že je to 50-tisíc a premiér, ktorý by mal vážiť každé slovo, povie, že je to 200-tisíc, čím úplne zosmiešni celý tento vírus, označí ho za maličký, slabučký soplík, tak proste nemôžme schvaľovať takéto zákony. Veď vláda na Slovensku predsa nemôže vládnuť ako nejaký fašistický diktátorský stroj, ktorý si bude zo dňa na deň vymýšľať neuveriteľné obmedzenia a ničiť ľuďom životy. Veď sa pozrite, koľko ľudí ste už dohnali na prah chudoby. Koľko reštaurácií teraz likvidujete? Hotelov, penziónov, fitnescentier? Veď to sú ľudské osudy. Vám sa ľahko hovorí. Buďme zodpovední, prijmime ten podiel zodpovednosti, spolu to zvládneme a podobné lacné heslá. Ale každému sa to ľahko hovorí, keď má štátom garantovaný príjem na štyri roky 4 500 eur. To sa ľahko hovorí. Ale choďte to povedať niekomu, kto prevádzkuje malú reštauráciu alebo nejakú posilňovňu a od štvrtka musí zavrieť a príde domov, žena, dve deti, auto na lízing, hypotéka, čo im má povedať? Že mu štát pomôže, tak ako mu povedal v prvej vlne? Zober si úver. Čo si bude brať teraz úver na to, aby mohol splácať prvý úver, ktorý si musel zobrať len preto, aby mohol žiť? Veď my od vás nechceme nič okrem toho, aby ste dali ľuďom jasné odpovede na jasne položené otázky, ktoré tu nikto nezodpovedal. Takto proste ničiť ľudí nemôžete. Takto sa k nim nemôžte správať. A keď sa Igor Matovič dostal do takého psychického stavu, že povedal celému národu, že on už vlastne nechce byť premiér, že on už nechce byť v politike, ale má taký spasiteľský komplex, taký spasiteľský syndróm, že on ešte musí všetkých zachrániť predtým, než z tej politiky odíde, tak to je to najhoršie, čo sa mohlo Slovensku stať, pretože jemu je úplne jedno, aké dôsledky budú mať jeho činy na jeho politickú kariéru. To znamená v podstate, že už tu nikdy v parlamente nebudete, poslanci z OĽANO, ale znamená to to, že sa na Slovensku vyblázni a bude mu to úplne jedno, aké dopady to bude mať. A že tento človek blúzni, to vidíme aj na tom konflikte s Richardom Sulíkom. Ja som ten posledný človek, ktorý by sa nejakej SaS-ky zastával, ale povedať v televízii, že Sulík je zodpovedný za desiatky ľudí, ktorí prídu o život, tak to už naozaj je na nejakého psychiatra, pretože toto normálny človek proste z úst vypustiť nemôže. Takže ďakujem pekne za pozornosť a verím tomu, že tento fašistický návrh zákona neprejde.